
ΑΝΑΚΟΙΝΩΣΗ
Ε.Σ.Α.μεΑ.: Παγκόσμια Ημέρα Ψυχικής Υγείας 2026   
Για τη σημερινή Παγκόσμια Ημέρα Ψυχικής Υγείας, ο Παγκόσμιος Οργανισμός Υγείας (ΠΟΥ) ξεκινά την καμπάνια γύρω από το κεντρικό θέμα «Πραγματικές εμπειρίες που ακούγονται: αληθινές φωνές, πραγματική αλλαγή». Πολύ ψηλά στην ατζέντα της συζήτησης τα θέματα που θέτει και για τα οποία αγωνίζεται η Ε.Σ.Α.μεΑ. και το αναπηρικό κίνημα στην Ελλάδα, η αποϊδρυματοποίηση, ο ρόλος των ίδιων των πασχόντων στη χάραξη πολιτικών για την ψυχική υγεία, τα υψηλά ποσοστά ακούσιων νοσηλειών κλπ.
Οι βασικές κατευθύνσεις και ανακοινώσεις του ΠΟΥ επικεντρώνονται στα εξής:
Ένταξη των ατόμων με βιωματική εμπειρία: Ο ΠΟΥ τονίζει ότι η χάραξη πολιτικών, η νομοθεσία και η παροχή υπηρεσιών ψυχικής υγείας πρέπει να γίνονται με την ενεργή συμμετοχή των ίδιων των ανθρώπων που έχουν ζήσει αυτές τις προκλήσεις. Σύμφωνα με τα στοιχεία του πρόσφατου Mental Health Atlas 2024 που αναδεικνύει ο οργανισμός, ενώ το 80% των χωρών αναπτύσσει πλέον πολιτικές μαζί με αυτά τα άτομα, μόνο το 37% των εκπαιδεύσεων στην πρωτοβάθμια φροντίδα περιλαμβάνει τη δική τους οπτική. 
Αποϊδρυματοποίηση: Με αφορμή τη σημερινή ημέρα, ο ΠΟΥ αναμένεται να παρουσιάσει έναν οδηγό για την αποϊδρυματοποίηση. Στόχος είναι η απομάκρυνση από το ξεπερασμένο μοντέλο των ψυχιατρικών ασύλων και η στροφή σε σύγχρονες, κοινοτικές δομές, καθώς σήμερα μόνο το 9% των χωρών έχει ολοκληρώσει πλήρως αυτή τη μετάβαση. 
Διακοπή των ακούσιων νοσηλειών: Ο οργανισμός κρούει τον κώδωνα του κινδύνου για τα υψηλά ποσοστά αναγκαστικών/ακούσιων εισαγωγών σε ψυχιατρικές κλινικές παγκοσμίως, ζητώντας περισσότερο σεβασμό στα ανθρώπινα δικαιώματα των πασχόντων.
Αναλυτικά στην επίσημη σελίδα της καμπάνιας του ΠΟΥ.


Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: www.esaea.gr ή www.esamea.gr.

